ORDE do 24 de marzo de 2006 pola que se establecen as bases reguladoras do programa de fomento do emprego en cooperativas e sociedades laborais e se procede á súa convocatoria para o ano 2006.
CONSELLERÍA DE TRABALLO — III. OUTRAS DISPOSICIÓNS — 31/03/2006

No marco establecido no artigo 40 da Constitución española, na Lei 56/2003, do 16 de decembro, de emprego, nos artigos 29 e 30 do Estatuto de autonomía de Galicia, nos obxectivos de crecemento e emprego da Unión Europea, conforme a Extratexia Europea de Emprego, e na Declaración Institucional polo Diálogo Social en Galicia, asinada o 5 de novembro de 2005, entre a Xunta de Galicia, e as organizacións sindicais e empresariais, e co obxectivo de que a Comunidade Autónoma de Galicia acade uns maiores niveis de desenvolvemento económico, de calidade no emprego, de benestar social, e de cohesión no territorio, é preciso adoptar políticas que promovan a calidade dun modelo de desenvolvemento económico que favoreza a capacidade de toda a sociedade galega para crear emprego.
Segundo o establecido no artigo 29 do Estatuto de autonomía de Galicia e de conformidade co Decreto 168/1984, do 15 de novembro, de asunción de funcións e servizos transferidos, correspóndelle á comunidade autónoma a xestión de calquera tipo de axuda, subvencións e préstamos que realizaba o Fondo Nacional de Protección ao Traballo e, segundo a disposición adicional única da orde TAS/3501/2005, do 7 de novembro, pola que se establecen as bases reguladoras para a concesión de subvencións para o fomento do emprego e mellora
da competitividade nas cooperativas e sociedades laborais, a xestión das axudas dos programas para a creación e o mantemento do emprego recollidas nela.
Segundo o disposto no Decreto 536/2005, do 6 de outubro, polo que se establece a estrutura orgánica da Consellería de Traballo, correspóndelle a esta o exercicio das anteditas competencias e funcións, entre outras materias, no relativo ás políticas activas de emprego e as relativas ao fomento do emprego nas empresas de economía social.
Esta orde adecúa a regulación do programa de fomento do emprego en cooperativas e sociedades laborais na Comunidade Autónoma de Galicia, ás modificacións introducidas pola orde do Ministerio de Traballo e Asuntos Sociais 3501/2005, do 7 de novembro (BOE nº 270, do 11 de novembro).
O programa de fomento de emprego en cooperativas e sociedades laborais regulado nesta orde establece un conxunto de axudas orientadas a facilitar a incorporación como socios e socias traballadores/as ou de traballo nas cooperativas ou sociedades laborais galegas das persoas desempregadas, ao considerar as distintas fórmulas de autoemprego colectivo promovidas polos traballadores e traballadoras asociados/as en cooperativas ou sociedades laborais como medidas eficaces para a xeración de emprego, mobilización de recursos, correción de desequilibrios comarcais e fixación de man de obra produtiva, establecendo vínculos de interese mutuo entre a poboación e o seu propio territorio. Así mesmo, preténdese
aumentar a competitividade destas empresas co obxecto último de manter o seu emprego mediante incentivos para o financiamento dos investimentos en inmobilizado material e inmaterial.
As actuacións previstas nesta orde para fomentar a incorporación de persoas desempregadas como socios e socias traballadores/as ou de traballo, así como para a contratación de directores/as ou xerentes, están cofinanciadas nun 70% polo Fondo Social Europeo no Programa operativo iniciativa empresarial e formación continua. As destinadas a apoiar os investimentos que contribúan á creación, consolidación e mellora da competitividade das cooperativas e sociedades laborais son cofinanciadas nun 70% polo Feder no Programa operativo mellora da competitividade e desenvolvemento do tecido produtivo. E conforme o programa operativo integrado de Galicia 2000-2006, as axudas para que as persoas desempregadas adquiran a condición de socio ou socia traballador/a están cofinanciadas nun 75% polo Fondo Social Europeo.
Neste marco de actuación, as bases reguladoras e a convocatoria deste programa axústanse ao disposto no artigo 78 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, na súa redacción dada pola Lei 14/2004, do 29 de decembro, de medidas tributarias e de réxime administrativo, na Lei de orzamentos xerais da Comunidade Autónoma de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e no que resulte de aplicación a Lei 38/2003, do 17 de novembro, xeral de subvencións.
Por todo o exposto, no desenvolvemento da planificación presentada ante o Comité Autonómico de Emprego, na súa reunión do día 18 de xaneiro de 2006, consultados o Consello Galego de Cooperativas e o Consello Galego de Relacións Laborais, e de conformidade coas atribucións que teño conferidas polo artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Capítulo I
Finalidade, ámbito e principios de xestión
Artigo 1º.-Obxecto, finalidade e principios de xestión.
1. Esta orde ten por obxecto fixar as bases reguladoras, e realizar a convocatoria para o ano 2006, do programa de fomento do emprego en cooperativas e sociedades laborais, coa finalidade de promover a incorporación de persoas desempregadas ás entidades de economía social, así como apoiar o desenvolvemento de proxectos de creación e modernización deste tipo de empresas, mediante unha mellora da súa competitividade.
2. As solicitudes, tramitación e concesión das axudas do programa de fomento do emprego en cooperativas e sociedades laborais axustaranse ao disposto no texto refundido da Lei de réxime financeiro
e orzamentario de Galicia, na Lei de orzamentos xerais da Comunidade Autónoma de Galicia, no Decreto 287/2000, do 21 de novembro, e nesta orde.
3. A xestión deste programa realizarase de acordo cos seguintes principios:
a) Publicidade, concorrencia, obxectividade, transparencia, igualdade e non discriminación.
b) Eficacia no cumprimento dos obxectivos fixados.
c) Eficiencia na asignación e na utilización dos recursos públicos.
Artigo 2º.-Beneficiarios.
1. Poderán ser beneficiarios ou beneficiarias das axudas deste programa as cooperativas e sociedades laborais que teñan o seu domicilio ou centros de traballo na Comunidade Autónoma galega e estean debidamente inscritas no correspondente rexistro, e/ou os seus socios ou socias traballadores/as ou de traballo, sempre que se cumpran as condicións e os requisitos establecidos nesta orde para cada tipo de axuda e non incorran nas circunstancias previstas no artigo 13.2º da Lei 38/2003, do 17 de novembro, xeral de subvencións.
2. Este programa non será de aplicación ás solicitudes formuladas por empresas pertencentes ao sector do transporte e para o desenvolvemento das actividades que deseguido se relacionan:
a) Actividades relacionadas coa produción, primeira transformación ou comercialización por xunto dos produtos que figuran no anexo I do Tratado Constitutivo da Comunidade Europea.
b) Actividades de exportación, entendéndose como tales as vinculadas directamente ás cantidades exportadas, ao establecemento ou explotación dunha rede de distribución ou a outros gastos correntes relacionados coa actividade exportadora.
Artigo 3º.-Concepto de persoas desempregadas.
Para os efectos das axudas previstas nesta orde, terán a consideración de persoas desempregadas as que figuren inscritas como demandantes de emprego no Servizo Público de Emprego e, que pola súa vez, carezan de ocupación segundo o informe da vida laboral da Tesouraría Xeral da Seguridade Social no momento da súa alta no correspondente réxime da Seguridade Social.
Capítulo II
Tipos de axuda
Artigo 4º.-Tipos de axuda.
Neste programa de fomento de emprego en cooperativas e sociedades laborais inclúense os seguintes tipos de axudas e subvencións:
-Axuda para a adquisición da condición de socio ou socia traballador/a.
-Axuda pola incorporación de socios ou socias traballadores/as ou de traballo.
-Axuda para a contratación de directores/as ou xerentes.
-Subvención financeira.
-Subvención directa para a adquisición de inmobilizado material ou inmaterial.
-Axuda excepcional para o inicio da actividade.
Artigo 5º.-Axuda para a adquisición da condición de socio ou socia traballador/a.
1. Poderánselles conceder subvencións de ata 3.600 euros en concepto de axudas para a adquisición da condición de socio ou socia traballador/a dunha cooperativa de traballo asociado ou sociedade laboral a aquelas persoas que, no momento de adquiriren a dita condición, estean desempregadas inscritas como demandantes de emprego no Servizo Público de Emprego, non percibisen este tipo de axuda nos catro anos inmediatamente anteriores á data da incorporación na cooperativa ou sociedade laboral e nos cales concorra algunha das seguintes circunstancias:
a) Mozos e mozas menores de 25 anos.
b) Mozos e mozas maiores de 25 anos e menores de 30 que finalizaran a súa educación a tempo completo nos dous anos anteriores á súa incorporación e que non tiveran antes un primeiro emprego fixo remunerado.
c) Persoas desempregadas maiores de 45 anos.
d) Traballadores e traballadoras aos que se lles recoñecese o aboamento da prestación por desemprego na súa modalidade de pagamento único.
e) Mulleres desempregadas que se incorporen como socias tras unha ausencia do mercado de traballo non inferior a 24 meses.
f) Mulleres desempregadas que se incorporen como socias nos 24 meses seguintes á data do parto, adopción ou acollemento.
g) Mulleres desempregadas cando se incorporen para prestar servizos en profesións ou ocupacións con menor índice de emprego feminino, de acordo co disposto na orde do Ministerio de Traballo e Asuntos Sociais do 16 de setembro de 1998 (BOE do 29 de setembro).
h) Persoas titulares de familias monoparentais e con cargas familiares.
i) Mulleres maiores de 25 anos e menores de 45.
j) Persoas desempregadas que realizasen, no ano da presentación da solicitude ou nos dous anos naturais anteriores, cursos de formación profesional ocupacional do Plan FIP directamente relacionados co posto de traballo ao que se incorporan.
k) Persoas desempregadas que participasen, no ano da presentación da solicitude ou nos dous anos anteriores, como alumnos/as en escolas obradoiro, casas de oficio ou en obradoiros de emprego directamente relacionadas no seu contido co posto de traballo ao que se incorporan; ou ben, que traballasen no ano da presentación da solicitude ou no ano natural anterior en obras ou servizos de interese xeral realizados en virtude doutros programas de fomento do emprego.
l) Persoas desempregadas de longa duración que estivesen sen traballo e inscritas na oficina de emprego durante polo menos 12 dos anteriores 16 meses, ou durante 6 dos anteriores 8 meses, se fosen menores de 25 anos.
m) Persoas desempregadas con discapacidade cun grao de minusvalidez non inferior ao 33%.
n) Persoas desempregadas en situación de risco de exclusión social pertencentes a algún dos seguintes colectivos:
-Perceptoras da renda de integración social de Galicia ou aquelas que non poidan acceder a ela, ben por falta do período exixido de residencia ou empadroamento, ou ben por ter esgotado o período máximo de percepción legalmente establecido, ou membros da súa unidade familiar en desemprego.
-Persoas que participen ou participasen en procesos de rehabilitación ou reinserción social de drogodependentes debidamente acreditados ou autorizados.
-Internos/as de centros penitenciarios cuxa situación penitenciaria lles permita acceder a un emprego, así como liberados/as condicionais ou ex-reclusos e ex-reclusas que non tivesen antes un primeiro emprego fixo remunerado tras un período de privación de liberdade.
-Mulleres procedentes de casas de acollida que presenten problemas adicionais de inserción ou reinserción laboral.
-Mulleres que abandonaran o exercicio da prostitución e se incorporen ao mercado laboral.
-As persoas que teñan acreditada pola Administración competente a condición de vítima de violencia doméstica por parte dalgún membro da unidade familiar de convivencia.
-Menores internos incluídos no ámbito de aplicación da Lei orgánica 5/2000, do 12 de xaneiro, reguladora da responsabilidade penal dos menores, cuxa situación lles permita acceder a un emprego, así como os que estean en situación de liberdade vixiada e os ex-reclusos.
-Mozos e mozas que estean ou estivesen ata a súa maioría de idade baixo a tutela ou garda da Administración autonómica.
-Traballadores e traballadoras inmigrantes que pasen a ser residentes da comunidade cuxas características condicionen a súa integración social.
-Emigrantes retornados con graves necesidades persoais ou familiares.
-Persoas que formen parte de colectivos ou minorías cuxas características poidan condicionar as súas posibilidades de integración social.
ñ) Traballadores e traballadoras desempregados/as por mor dalgunha das causas previstas nos artigos 50, 51 e 52 b) e c) do Estatuto dos traballadores ou que procedan de empresas inmersas nalgún outro proceso de reestruturación ou reconversión, ou do peche da empresa de procedencia, polas causas previstas no artigo 49.1º g) do Estatuto dos traballa
dores, agás no caso de que na empresa á que se incorporen participe o empresario/a ou persoas que participasen no capital social da extinta empresa, directa ou indirectamente, ou os seus familiares ata o segundo grao de consanguinidade ou afinidade.
2. O importe máximo desta subvención incrementarase ata a contía de 4.200 euros no caso de que na persoa beneficiaria concorra algunha das circunstancias do punto anterior e sexa menor de 30 anos, muller, traballador ou traballadora en situación de risco de exclusión social, desempregados ou desempregadas de longa duración ou unha persoa con discapacidade, sempre que non se lles recoñecese o aboamento da prestación por desemprego na súa modalidade de pagamento único.
3. O prazo de presentación de solicitudes de axudas para a adquisición da condición de socio ou socia traballador/a será de tres meses contados desde a data de alta na Seguridade Social. Non obstante, deberá ser respectado o prazo xeral establecido no artigo 12º.4 desta orde, aínda que nesta data non transcorresen tres meses desde a data de alta na Seguridade Social.
4. Para os efectos desta axuda, o requisito de estar desempregado/a e inscrito/a como demandante de emprego no Servizo Público de Emprego deberá cumprirse na data de alta no correspondente réxime da Seguridade Social.
5. O importe da axuda para a adquisición da condición de socio ou socia traballador/a ou traballador en ningún caso poderá ser superior á contía que corresponda á achega de capital social e á cota de ingreso á sociedade en caso de cooperativas, ou á adquisición de accións ou participacións de clase laboral do capital social, no caso de sociedades laborais.
Artigo 6º.-Axuda pola incorporación de socios e socias traballadores/as ou de traballo.
1. Poderán acollerse ás axudas previstas neste artigo as cooperativas e sociedades laborais que incorporen como socios e socias traballadores/as ou de traballo ás persoas que no momento da incorporación sexan desempregadas inscritas como demandantes de emprego no Servizo Público de Emprego, pertencentes a algún dos colectivos relacionados no artigo 5º desta orde ou sexan traballadores ou traballadoras vinculados/as á empresa por un contrato de traballo temporal non superior a 24 meses, cunha vixencia mínima de 6 meses á data da súa incorporación.
2. A contía desta axuda será:
-De ata 5.500 euros por cada persoa desempregada que se incorpore á xornada completa como socio ou socia traballador/a ou de traballo nunha cooperativa ou sociedade laboral pertencente aos colectivos das letras a, b, c, d, h, j, k, l e ñ, do artigo 5º.1 desta orde e no suposto da incorporación como socio ou socia traballador/a ou de traballo das persoas vinculadas á empresa por un contrato temporal. Este incentivo incrementarase en 300 euros se a persoa incorporada é un mozo menor de 30 anos.
Se a persoa incorporada pertence a calquera destes colectivos e é muller, a contía da subvención será de ata 7.000 euros.
-No suposto das letras e), f), g) e i) a contía da axuda será de ata 7.000 euros.
-No suposto da letra n) a contía da axuda será de ata 8.000 euros.
-No suposto da letra m), a contía da axuda será de ata 10.000 euros.
No suposto de que a xornada de traballo do socio ou socia traballador/a ou de traballo incorporado sexa a tempo parcial, a contía da axuda será proporcional ao tempo efectivo de duración da xornada.
3. O prazo de presentación de solicitudes da axuda pola incorporación de socios e socias traballadores/as ou de traballo será de tres meses contados desde a data de alta na Seguridade Social. No suposto dos traballadores vinculados á empresa por un contrato temporal, o prazo de tres meses computarase desde a data de incorporación como socio/a traballador/a ou de traballo, comunicada á Seguridade Social. Non obstante, deberá ser respectado o prazo xeral establecido no artigo 12º.4 desta orde, aínda que nesta data non transcorresen tres meses desde a data de alta na Seguridade Social.
Para os efectos desta axuda, o requisito de estar desempregado/a e inscrito/a como demandante de emprego no Servizo Público de Emprego deberá cumprirse na data de alta do socio ou socia traballador/a no correspondente réxime da Seguridade Social.
4. A incorporación deberá supoñer incremento do emprego fixo e do número de socios e socias traballadores/as ou de traballo da entidade beneficiaria da axuda, respecto á media dos últimos doce meses anteriores á incorporación dos novos socios e socias polos que se percibe a axuda. Para os efectos do incremento do emprego non se terán en conta os traballadores e traballadoras temporais.
Non poderá concederse esta axuda cando se trate da incorporación de socios ou socias traballadores/as ou de traballo que tivesen tal condición na mesma empresa nos dous anos anteriores á súa incorporación como socios/as.
5. As cooperativas e sociedades laborais beneficiarias destas axudas están obrigadas a manter, polo menos durante tres anos, como socio ou socia traballador/a ou de traballo á persoa pola que se concedese subvención. No suposto de baixa na sociedade no dito período, teñen a obriga de substituílo por outra persoa e polo período que reste ata completar os tres anos, ou a reintegrar as cantidades percibidas, cos seus xuros de demora, estando obrigadas a lle comunicar a baixa ao órgano concedente no prazo dun mes contado desde aquel en que esta se producise. Cando a axuda se concedese pola incorporación dunha persoa pertencente a un colectivo determinado, a substitución deberá ser realizada por outra persoa pertencente a algún dos colectivos polos que se poida conceder unha subvención por importe igual ou superior ao do que causase baixa. Esta substitución deberá realizarse no prazo máximo de seis meses desde a data da baixa, feito que deberá
ser comunicado pola empresa beneficiaria ao órgano competente que concedese a subvención, no mes seguinte á substitución. Esta nova incorporación en ningún caso dará lugar a unha nova axuda.
Artigo 7º.-Axuda para a contratación de directores/as ou xerentes.
Poderanse subvencionar os gastos ocasionados pola contratación de directores/as ou xerentes que sexa necesaria para a viabilidade da empresa ou a boa fin do proxecto de investimento de que se trate.
Esta contratación subvencionarase por un período máximo dun ano, debendo respectar o disposto para a contratación de asalariados e asalariadas pola lexislación vixente de cooperativas e sociedades laborais e asumindo a obriga de manter no cadro de persoal da entidade o/a director/a ou xerente, como mínimo, polo tempo subvencionado.
O seu importe poderá acadar ata o 50% do custo total da contratación e non poderá superar a contía de 20.000 euros por cooperativa de traballo asociado ou sociedade laboral.
Dado o seu carácter excepcional e para a súa concesión, a sociedade deberá xustificar a súa necesidade e a dificultade da cooperativa de traballo asociado ou sociedade laboral para facer fronte ao custo correspondente cos seus propios recursos.
A solicitude deberá presentarse con anterioridade á contratación do director/a ou xerente, respectando o prazo xeral establecido no artigo 12º.4 desta orde.
Artigo 8º.-Subvención financeira.
1. A subvención financeira ten por obxecto facilitar o financiamento dos investimentos realizados por cooperativas ou sociedades laborais en inmobilizado material ou inmaterial, que sexan necesarios para a súa posta en funcionamento ou ampliación así como para a incorporación de novas tecnoloxías da información e as comunicacións.
2. Poderán ser obxecto de subvención os investimentos en terreos, construcións, instalacións técnicas, maquinaria, útiles, mobiliario, elementos de transporte e equipos para procesos de información, así como os activos inmateriais vinculados coas novas tecnoloxías da información e as comunicacións.
3. Os investimentos realizaranse mediante a compra de activos novos. Non obstante, naqueles casos nos que os investimentos se realicen mediante a compra de equipamentos de segunda man deberán cumprirse os requisitos seguintes:
a) O vendedor ou vendedora do equipamento deberá facilitar unha declaración sobre a orixe do dito equipamento, confirmando que durante os últimos sete anos non se comprou con subvencións nacionais ou comunitarias.
b) Acreditar, mediante un certificado expedido por un perito independente, que o prezo dos equipamentos non é superior ao valor de mercado nin ao custo dun equipamento novo similar, que reúnan
as características técnicas requiridas para a operación e que cumpran as normas aplicables.
4. A subvención financeira consistirá na redución de xuros de préstamos para financiar investimentos en inmobilizado material e inmaterial, concedidos polas entidades financeiras que teñan subscrito convenio coa Consellería de Traballo. Esta subvención, pagadoira dunha soa vez, será, como máximo de catro puntos do tipo de xuro fixado pola entidade de crédito que conceda o préstamo, sen que en ningún caso, o tipo de xuro que deba satisfacer o beneficiario, despois de calculada a subsidiación, poida resultar inferior a un punto. A contía calcularase como se a subvención se devengase cada ano de duración do préstamo, incluído o posible período de carencia.
5. A contribución do beneficiario ao financiamento dos investimentos deberá ser, como mínimo, do 25 por cento; sendo, en todo caso, o importe máximo desta subvención de 3.000 euros por socio ou socia traballador/a ou de traballo, integrante da cooperativa ou sociedade laboral cun posto de traballo que non fose tido en conta con anterioridade para a concesión de axudas para financiar investimentos.
6. O investimento obxecto de subvención deberá manterse durante un período mínimo de 5 anos, agás bens amortizables cun período inferior, en cuxo caso deberá manterse polo menos polo dito período.
7. A determinación dos gastos subvencionables axustarase ao disposto nesta orde e no artigo 31 da Lei 38/2003, do 17 de novembro, xeral de subvencións.
Cando o importe do gasto subvencionable supere a contía de 30.000 euros no suposto do custo por execución de obra, ou de 12.000 euros no suposto de subministración de bens de equipo, o beneficiario deberá solicitar, como mínimo, tres ofertas de diferentes provedores, con carácter previo á contracción do compromiso para a prestación do servizo ou a entrega do ben, salvo que polas especiais características dos gastos subvencionables non exista no mercado suficiente número de entidades que o subministren ou presten.
A elección entre as ofertas presentadas, que deberán achegarse coa solicitude da subvención, realizarase conforme criterios de eficiencia e economía, debendo xustificarse expresamente nunha memoria a elección cando non recaia na proposta económica máis vantaxosa.
8. As solicitudes de subvención financeira deberán presentarse con anterioridade ao inicio da execución dos proxectos de investimento, respectando en todo caso o prazo xeral establecido no artigo 12º.4 desta orde.
Artigo 9º.-Subvención directa para a adquisición de inmobilizado material e inmaterial.
1. Para a realización de investimentos que contribúan á creación, consolidación ou mellora da competitividade de cooperativas e sociedades laborais, poderá concedérselles unha subvención directa cun importe máximo de ata o 50 por cento do custo de adquisición dos activos, excluídos impostos; será,
en todo caso, o importe máximo desta subvención de 3.000 euros por cada socio ou socia traballador/a ou de traballo integrante da cooperativa ou sociedade laboral cun posto de traballo que non fose tido en conta con anterioridade para a concesión de axudas para financiar investimentos.
2. No suposto de que a adquisición dos activos se financie parcialmente mediante préstamos para os que se solicitase subvención de xuros, a determinación da subvención directa realizarase a partir do importe non financiado polos ditos préstamos.
3. Seranlle de aplicación a esta axuda os requisitos establecidos nos puntos 1, 2, 3, 5, 6 e 7 do artigo 8º desta orde.
4. A solicitude desta axuda deberá presentarse con anterioridade ao inicio de execución dos proxectos de investimento, respectando en todo caso o prazo xeral establecido no artigo 12º.4 desta orde.
Artigo 10º.-Axuda excepcional para o inicio da actividade.
1. A axuda excepcional ten por obxecto apoiar o inicio da actividade das cooperativas de traballo asociado e sociedades laborais, de nova creación, constituída exclusivamente por mulleres e/ou mozos menores de 30 anos.
2. O importe desta axuda será de ata 3.000 euros por cada socia traballadora ou socio traballador menor de 30 anos que, no momento da súa alta na Seguridade Social, fose desempregado/a inscrito como demandante de emprego no Servizo Público de Emprego e pertenza a algún dos colectivos previstos no artigo 5º desta orde.
3. Esta axuda, que se concederá por unha soa vez, consistirá nunha subvención de ata o 50% dos gastos necesarios para o inicio da actividade. Serán subvencionables, a través desta axuda, os gastos pola compra de mercadorías, materias primas e outros aprovisionamentos, arrendamento do local e maquinaria, publicidade, subministracións, sempre que se realicen no primeiro ano desde o inicio da actividade.
4. A solicitude de axuda excepcional para o inicio da actividade deberá presentarse no prazo xeral establecido no artigo 12º.4 desta orde.
5. Entenderase que inicia a súa actividade cando cause alta no imposto de actividades económicas ou, de ser o caso, desde a data de alta no censo de obrigados tributarios do Ministerio de Economía e Facenda.
Entenderase por entidade de nova creación aquela que inicie a súa actividade con posterioridade ao 30 de setembro de 2005.
Capítulo III
Competencia e procedemento
Artigo 11º.-Competencia.
A competencia para coñecer e resolver as solicitudes de axudas e subvencións previstas nesta orde, por delegación do conselleiro de Traballo, corresponderalles:
a) Aos delegados e delegadas provinciais da Consellería de Traballo cando a actividade pola que
se solicita subvención se vaia desenvolver no respectivo ámbito provincial.
b) Ao director xeral de Promoción do Emprego cando a actividade pola que se solicita subvención se vaia desenvolver en máis dunha provincia desta comunidade autónoma.
Artigo 12º.-Solicitudes e prazo.
1. As solicitudes de axudas e subvencións dirixiranse ao órgano competente para resolver, e presentaranse nos rexistros das respectivas delegacións provinciais da Consellería de Traballo, ou por calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
2. A presentación da solicitude de subvención polo interesado comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, segundo o establecido no artigo 43 da Lei 7/2005, do 29 de decembro, de orzamentos xerais da comunidade autónoma de Galicia para o ano 2006 (DOG nº 250, do 30 de decembro).
3. As solicitudes e os anexos deste programa están dispoñibles na páxina web da Consellería de Traballo www.xunta.es/emprego.
4. O prazo xeral para a presentación de solicitudes de axudas do programa de fomento do emprego en cooperativas e sociedades laborais finalizará o 15 de setembro de 2006, respectando en todo caso os prazos específicos previstos para cada tipo de axuda.
5. As actuacións subvencionables do programa de fomento do emprego en cooperativas e sociedades laborais, realizadas entre o 1 de outubro do ano 2005 e a data de publicación desta orde, poderán acollerse ás súas axudas, aínda que transcorrese o prazo establecido desde a incorporación, a contratación, ou se tivese iniciado a execución do proxecto de investimento. O prazo para a presentación destas solicitudes remata o 31 de maio de 2006.
Artigo 13º.-Documentación.
As solicitudes deberán presentarse nos modelos normalizados que figuran como anexos numéricos a este programa e deberán ir acompañadas, do orixinal ou fotocopia compulsada, da documentación que se relaciona:
1. Documentación común para todos os tipos de axuda:
a) Se a persoa solicitante é persoa física, DNI e acreditación do NIF; se é persoa xurídica, DNI e poder suficiente do representante para actuar en nome da entidade, e NIF da empresa.
b) Escritura ou acta de constitución da entidade, á que se achegarán os estatutos dela.
c) Alta no IAE ou, de ser o caso, alta no censo de obrigados tributarios do Ministerio de Economía e Facenda.
No suposto de que se solicite subvención financeira e/ou subvención directa para a adquisición de inmobilizado material e inmaterial con anterioridade ao inicio da actividade, deberá achegarse na fase de xustificación do pagamento.
d) No suposto de cooperativas ou sociedades laborais de nova creación deberá presentarse unha memoria técnica e económica do proxecto empresarial ou o plan de empresa, que deberá conter os datos de identificación e descrición do proxecto, os aspectos técnicos de produción e comercialización, a previsión de postos de traballo que se van crear, un breve curriculum dos promotores, así como unha descrición detallada dos aspectos económicos, técnicos e financeiros que permitan avaliar a viabilidade do proxecto.
A memoria deberá axustarse aos modelos tipo que facilite a Consellería de Traballo a través da rede de técnicos de emprego de Galicia (www.tecnicosempregogalicia.xunta.es).
e) Declaración comprensiva do conxunto de todas as axudas solicitadas ou concedidas para a mesma finalidade perante as administracións públicas competentes ou outros entes públicos ou, de ser o caso, unha declaración de que non solicitou nin percibiu outras subvencións (segundo o modelo do anexo IX). Na mesma declaración deberán indicarse todas as axudas de minimis recibidas durante os tres anos anteriores á data da solicitude, así como das solicitadas e que se atopen pendentes de resolver.
f) Ficha de solicitude de transferencia bancaria e certificación da entidade financeira acreditativa de que o solicitante é titular da conta (segundo o modelo do anexo X).
2. Documentación específica para a axuda para a adquisición da condición de socio ou socia traballador/a.
a) Documentos acreditativos dos períodos de inscrición como demandante de emprego na oficina pública de emprego, así como do tempo de permanencia no paro segundo os datos do informe da vida laboral na Tesouraría Xeral da Seguridade Social.
b) Se é o caso, documentos acreditativos da concorrencia das circunstancias recollidas no artigo 5º desta orde.
c) Certificación da incorporación á cooperativa de traballo asociado ou sociedade laboral e documentos de alta na Seguridade Social.
d) Certificación emitida pola cooperativa de traballo asociado ou sociedade laboral do importe das contribucións obrigatorias ou do valor das accións ou participacións subscritas para adquirir a condición de socio ou socia traballador/a, con indicación do prazo para o seu desembolso.
3. Documentación específica para a axuda pola incorporación de socios e socias traballadores/as ou de traballo.
a) DNI, documentos acreditativos dos períodos de inscrición como demandante de emprego na oficina
pública de emprego, así como do tempo de permanencia no paro segundo os datos do informe da vida laboral na Tesouraría Xeral da Seguridade Social dos socios e socias traballadores/as ou de traballo polos que se solicita subvención, agás cando o traballador ou a traballadora vinculado/a á empresa cun contrato laboral de carácter temporal se incorpore como socio ou socia traballador/a ou de traballo, que non deberán presentar as devanditas certificacións.
b) De ser o caso, documentos acreditativos da concorrencia das circunstancias recollidas no artigo 6º en relación co artigo 5º desta orde.
c) Certificado de alta e permanencia como socio ou socia traballador/a ou de traballo emitido pola cooperativa ou sociedade laboral e documentos de alta na Seguridade Social.
No certificado de incorporación deberá constar expresamente a declaración de que o traballador ou a traballadora que se incorpora como socio ou socia non tivo nos dous últimos anos na entidade tal condición (segundo o modelo do anexo III).
d) Certificación da relación nominal dos socios ou socias traballadores/as ou de traballo e do persoal asalariado fixo no ano inmediatamente anterior á data da nova incorporación, con indicación das altas e baixas no dito período (segundo o modelo do anexo IV).
e) No suposto de traballadores ou traballadoras vinculados/as á empresa por contrato laboral de carácter temporal, copia do contrato de traballo, documento de alta inicial na Seguridade Social, así como xustificante da comunicación á Seguridade Social dos cambios producidos.
f) Cando se trate da incorporación dun socio ou socia que vaia realizar unha xornada a tempo parcial, unha copia do contrato de traballo no caso de sociedades laborais. De tratarse de cooperativas, certificado en que conste a duración da xornada que ten fixada a persoa que se incorpora.
4. Documentación específica para a axuda para a contratación de directores/as ou xerentes:
a) O curriculum vitae da persoa que se vaia contratar.
b) Memoria xustificativa da necesidade da contratación do persoal cualificado e da dificultade para facer fronte ao seu pagamento cos seus propios medios e con indicación, desagregada por conceptos, do custo total da contratación.
c) No suposto de non ser unha sociedade de nova creación, balance de situación e conta de resultados dos dous últimos exercicios.
5. Documentación específica para a subvención financeira:
a) Memoria económica do proxecto que inclúa o orzamento de investimento e o plan de financiamento en relación coa finalidade ou obxecto da axuda e xustificación da súa necesidade e na cal deberán
constar necesariamente, entre outros, os seguintes extremos: sector de actividade económica, número de empregos creados, número de empregos mantidos, tipo de proxecto e se está relacionado coa sociedade de información así como se o proxecto necesita declaración de impacto ambiental.
b) Compromiso da entidade financeira sobre a concesión do préstamo no cal figuren as súas características e se faga constar que a operación se acolle ao convenio subscrito para tal fin (segundo modelo do anexo VI) ou, de ser o caso, o contrato de préstamo.
c) Certificación da relación nominal de socios ou socias traballadores/as ou de traballo, con indicación daquelas persoas que hai que ter en conta para o cálculo da subvención e copia do DNI destes (segundo modelo do anexo V).
d) Facturas pro forma ou orzamentos dos activos do inmobilizado material e inmaterial, e no suposto do artigo 8º.7 xustificación das ofertas solicitadas e, se é o caso, memoria da proposta seleccionada.
6. Documentación específica para a subvención directa para a adquisición de inmobilizado material ou inmaterial.
a) Memoria económica do proxecto que inclúa o orzamento de investimento e o plan de financiamento en relación coa finalidade ou obxecto da axuda e xustificación da súa necesidade e na cal deberán constar necesariamente, entre outros, os seguintes extremos: sector de actividade económica, número de empregos creados, número de empregos mantidos, tipo de proxecto e se está relacionado coa sociedade de información así como se o proxecto necesita declaración de impacto ambiental.
b) Facturas pro forma ou orzamentos dos activos do inmobilizado material e inmaterial que se vaian ter en conta para o cálculo da contía da subvención e no suposto do artigo 8º.7 xustificacións das ofertas solicitadas e, se é o caso, memoria da proposta seleccionada.
c) Certificación da relación nominal de socios ou socias traballadores/as ou de traballo, con indicación daqueles e daquelas polos que se solicita subvención e copia do DNI destes/as (segundo modelo do anexo V).
7. Documentación específica para a axuda excepcional de inicio da actividade.
a) Certificación da relación nominal de socios e socias traballadores/as e copia do DNI de cada un deles/as, con indicación daqueles polos que se solicita subvención (segundo modelo do anexo V).
b) Documentos acreditativos dos períodos de inscrición como demandantes de emprego na oficina pública de emprego, así como do tempo de permanencia no paro, segundo os datos do informe da vida laboral na Tesouraría Xeral da Seguridade Social, dos socios e socias traballadores/as polos/as que se solicita a subvención.
c) Documentos acreditativos da concorrencia das circunstancias recollidas no artigo 10º, en relación co artigo 5º desta orde.
d) Certificado de alta e permanencia como socio ou socia traballador/a emitido pola cooperativa de traballo asociado ou sociedade laboral e documentos de alta na Seguridade Social.
e) Orzamento do total dos gastos necesarios para o seu inicio, con indicación daqueles aos que se vai destinar a subvención, así como das fontes de financiamento, xunto coas facturas, facturas pro forma, orzamentos, ou declaración da previsión de gastos.
Artigo 14º.-Instrución e tramitación.
Se a solicitude non estivese debidamente cuberta ou non se achegase a documentación exixida, as unidades administrativas encargadas da tramitación do expediente, de conformidade co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, requirirán do interesado que, nun prazo de 10 días, emende a falta ou presente os documentos preceptivos, coa advertencia de que, se así non o fixese, se considerará desistido da súa petición, logo de resolución, que deberá ser ditada nos termos previstos no artigo 42 da antedita lei.
Esta fase completarase incorporando ao expediente a información rexistral da entidade solicitante segundo a documentación que consta na Dirección Xeral de Relacións Laborais.
Artigo 15º.-Resolución e recursos.
1. Logo da fiscalización polas respectivas intervencións das propostas emitidas polos correspondentes servizos o órgano competente, segundo o establecido no artigo 11º, ditará a correspondente resolución debidamente motivada, que se lle deberá notificar ao interesado.
2. O prazo para resolver e notificar a resolución será de seis meses, contados desde a data de entrada da solicitude no rexistro do órgano competente para a súa tramitación. Transcorrido o dito prazo sen que se ditase resolución expresa, entenderase desestimada a solicitude de acordo co establecido no artigo 1 e no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, do réxime xurídico das administracións públicas e do procedemento administrativo común.
3. As resolucións que se diten neste procedemento esgotan a vía administrativa, e contra elas cabe interpoñer recurso contencioso-administrativo no prazo de dous meses ante o órgano competente da xurisdición contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa e na Lei 30/1992, do 26 de novembro, de réxime xurídico
das administracións públicas e do procedemento administrativo común.
Artigo 16º.-Xustificación do pagamento.
1. De non achegarse con anterioridade, o pagamento das axudas quedará condicionado á presentación do orixinal ou copia compulsada, no prazo, nos termos e na forma que se estableza na resolución de concesión, da documentación xeral e da específica que se exixa de forma expresa nela, entre a que deberá figurar a relacionada nos puntos seguintes:
A. Documentación xeral:
a) Documentación xustificativa para acreditar o cumprimento da finalidade para a que se concedeu a subvención segundo o tipo de axuda.
b) Declaración complementaria do establecido no artigo 13º.1 e) desta orde, do conxunto das axudas solicitadas, tanto das aprobadas ou concedidas como das pendentes de resolución, para o mesmo proxecto das distintas administracións públicas competentes ou outros entes públicos ou, de ser o caso, que non solicitou nin percibiu outras axudas ou subvencións (segundo modelo do anexo IX).
B. Documentación específica:
a) Cando se trate da axuda pola contratación de directores/as ou xerentes, xuntarase copia do contrato e alta na Seguridade Social.
b) Cando se trate da subvención financeira, xuntarase copia do contrato de préstamo e facturas do total do investimento en inmobilizado material e inmaterial realizado, alta na Seguridade Social dos socios ou socias traballadores/as polos que se solicita subvención e alta no imposto de actividades económicas ou, se é o caso, alta no censo de obrigados tributarios no Ministerio de Economía e Facenda, de non telo presentado con anterioridade.
Con posterioridade, o beneficiario, no prazo de trinta días desde a data de pagamento da subvención, deberá presentar certificación da entidade financeira acreditativa da amortización do principal do préstamo na contía subvencionada.
c) No caso de subvención directa, facturas do total do investimento en inmobilizado material e inmaterial realizado, alta na Seguridade Social dos socios ou socias traballadores/as polos que se solicita subvención e alta no imposto de actividades económicas ou, se é o caso, alta no censo de obrigados tributarios no Ministerio de Economía e Facenda, de non telo presentado con anterioridade.
d) Cando se trate da axuda excepcional de inicio da actividade, facturas xustificativas da realización do total destes gastos.
2. Non obstante o sinalado no punto anterior, a documentación exixida para a fase de pagamento, xeral ou específica, poderá presentarse xunto coa solicitude á opción do interesado; neste suposto poderán tramitarse conxuntamente a concesión e o pagamento da axuda.
3. Cando concorran varias axudas ou subvencións só será necesario presentar unha vez a documentación coincidente, tanto na fase de solicitude como na de xustificación.
4. Non poderá realizarse en ningún caso o pagamento da subvención mentres o beneficiario non figure ao día do cumprimento das súas obrigas tributarias -estatais e autonómicas- e da Seguridade Social, sexa debedora en virtude de resolución declarativa da procedencia de reintegro ou teña algunha débeda pendente, por calquera concepto, coa Administración da comunidade autónoma.
Capítulo IV
Incompatibilidades e obrigas
Artigo 17º.-Incompatibilidades e concorrencia.
1. En ningún caso o importe das subvencións ou axudas concedidas ao abeiro desta orde poderá ser de tal contía que, illadamente ou en concorrencia coas concedidas por outras administracións ou entes públicos ou privados, nacionais ou internacionais, supere o custo total da actividade que vaia desenvolver o beneficiario.
2. As axudas e subvencións establecidas neste programa serán incompatibles, agás a axuda pola adquisición da condición de socio ou socia traballador/a, coas axudas establecidas nos programas de apoio a iniciativas de emprego, de iniciativas de emprego de base tecnolóxica, de promoción do emprego autónomo, de centros especiais de emprego e de promoción do emprego autónomo das persoas con discapacidade, convocados pola Consellería de Traballo.
3. Ademais, as axudas pola incorporación de socios e socias traballadores/as ou de traballo serán incompatibles con outras axudas ou subvencións que se poidan conceder pola mesma causa e concepto ao abeiro doutros programas de fomento do emprego, agás as bonificacións de cotas á Seguridade Social que se establezan na normativa estatal.
4. Así mesmo, a axuda para contratación de directores/as ou xerentes poderá ser compatible coas bonificacións de cotas á Seguridade Social que se establezan na normativa estatal.
5. O importe da axuda para a adquisición da condición de socio ou socia traballador/a en concorrencia coa percepción da prestación contributiva por desemprego na súa modalidade de pagamento único non poderá ser superior á contía que corresponda á achega de capital social e a cota de ingreso á sociedade en caso de cooperativas, ou á adquisición inicial de accións ou participacións de clase laboral do capital social, no caso de sociedades laborais.
6. As subvencións para o financiamento de proxectos de investimento serán incompatibles con calquera outro tipo de axuda para igual finalidade.
7. Non se poderán imputar os mesmos gastos aos distintos tipos de axuda previstos nesta orde.
Artigo 18º.-Obrigas dos beneficiarios.
Son obrigas dos beneficiarios das axudas e subvencións:
a) Estar ao corrente das súas obrigas tributarias estatais e autonómicas e da Seguridade Social, así como de non ter pendente de pagamento ningunha outra débeda, por ningún concepto, coa Administración pública da comunidade autónoma, con anterioridade a ditarse a proposta de resolución de concesión e realizar a proposta de pagamento da subvención.
b) Realizar a actividade que fundamente a concesión da axuda ou subvención durante un tempo mínimo de tres anos, ou cinco no caso das axudas aos investimentos dos artigos 8º e 9º desta orde, salvo cesamento por causas alleas á súa vontade, o que deberá acreditar fidedignamente.
c) Comunicarlle ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polos beneficiarios e, de ser o caso, a obtención concorrente de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza, e en todo caso con anterioridade á xustificación da aplicación dada aos fondos percibidos.
d) Adoptar as medidas axeitadas de difusión para darlle publicidade ao financiamento público das actuacións subvencionadas pola Consellería de Traballo, así como, se é o caso, cofinanciadas polo Fondo Social Europeo ou polo Feder, nos termos establecidos no Regulamento (CE) 1159/2000, da Comisión, do 30 de maio de 2000, sobre actividades de información e publicidade.
e) O sometemento ás actuacións de control, comprobación e inspección que efectuará a Consellería de Traballo, ás de control financeiro que correspondan, se é o caso, á Intervención Xeral da Comunidade Autónoma, ás previstas na lexislación do Tribunal de Contas e o Consello de Contas, ou a outros órganos da Administración do Estado ou da Unión Europea e achegar canta información lle sexa requirida no exercicio das actuacións anteriores.
f) Manter, polo menos, durante un período de cinco anos unha forma xurídica de entre as elixibles para resultar beneficiaria da subvención concedida.
g) Aqueloutras obrigas establecidas no artigo 78 do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro, conforme a redacción dada pola Lei 14/2004, do 29 de decembro, de medidas tributarias e de réxime administrativo.
Artigo 19º.-Modificación da resolución de concesión.
Toda alteración das condicións tidas en conta para a concesión das axudas ou subvencións, así como a obtención concorrente de subvencións e axudas outorgadas por outras administracións ou outros entes públicos ou privados, nacionais ou internacionais, poderá dar lugar á modificación da resolución de concesión e, eventualmente, á súa revogación.
Artigo 20º.-Revogación e reintegro.
Procederá a revogación das subvencións e axudas, así como o reintegro total ou parcial das cantidades percibidas e a exixencia do xuro de demora, nos casos e nos termos previstos no artigo 78 do texto refundido da Lei de réxime financeiro e orzamentario de Galicia e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
A obriga de reintegro establecida no parágrafo anterior enténdese sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.
Artigo 21º.-Seguimento e control.
As delegacións provinciais e a Dirección Xeral de Promoción do Emprego poderán comprobar, en todo momento, a aplicación das subvencións concedidas para os fins programados. Para estes efectos os beneficiarios deberán cumprir as obrigas de comprobación que se establezan nesta orde e na resolución de concesión.
Artigo 22º.-Axudas baixo condicións de minimis.
Os incentivos establecidos nesta orde quedan sometidos ao réxime de axudas de minimis, polo tanto non poderán exceder os límites cuantitativos (100.000 euros nun período de tres anos) establecidos no Regulamento (CE) nº 69/2001 da Comisión da Unión Europea, do 12 de xaneiro, relativo á aplicación dos artigos 87 e 88 do Tratado CE ás axudas de minimis (DOCE nº L10, do 13 de xaneiro de 2001).
Disposicións adicionais
Primeira.-Sen prexuízo das facultades que teñan atribuídas outros órganos da Administración do Estado ou da comunidade autónoma, a Consellería de Traballo levará a cabo funcións de control, así como de avaliación e seguimento dos programas.
Para realizar as ditas funcións poderanse utilizar cantos medios estean á disposición da Consellería de Traballo para comprobar o cumprimento dos requisitos exixidos nesta orde e demais normas vixentes que resulten de aplicación.
Segunda.-A Consellería de Traballo poderá requirir en todo momento a documentación orixinal que se considere necesaria para acreditar mellor o exacto cumprimento das condicións exixidas nos diferentes programas desta orde, agás aquela que de acordo co artigo 35 f) da Lei 30/1992, do 26 de novembro, de réxime xurídico das administracións públicas e do procedemento administrativo común, xa se atopen en poder da Administración actuante.
Terceira.-Apróbase a delegación de atribucións do conselleiro de Traballo nos delegados/as provinciais, no ámbito das súas respectivas provincias, e no director xeral de Promoción do Emprego para resolver a concesión ou denegación das axudas e subvencións previstas nesta orde, así como para auto
rizar, dispoñer, recoñecer a obriga e propoñer os correspondentes pagamentos.
Cuarta.-A comprobación da condición de persoa con discapacidade realizaraa directamente o órgano xestor das axudas, agás que fose recoñecida por outra Administración, distinta da propia da Comunidade Autónoma de Galicia.
Non obstante, de acordo co disposto no artigo 1.2º da Lei 51/2003, do 2 de decembro, de igualdade de oportunidades, non discriminación e accesibilidade universal das persoas con discapacidade, no suposto de pensionistas da Seguridade Social por incapacidade permanente total, absoluta ou gran invalidez acreditarase mediante certificación do Instituto Nacional da Seguridade Social da condición de pensionista na data da incorporación. No suposto de pensionistas de clases pasivas mediante certificación da condición de pensionista por xubilación ou de retiro por incapacidade permanente para o servizo ou inutilidade por clases pasivas do Ministerio de Economía e Facenda ou do órgano de procedencia do funcionario/a na data de incorporación.
Quinta.-Para os efectos do sinalado no artigo 5º.1 h), terá a consideración de persoa titular dunha familia monoparental e con cargas familiares, aquela persoa solteira, viúva, separada ou divorciada que teña ao seu coidado fillos ou fillas menores de 21 anos ou persoas maiores incapacitadas que non obteñan ingresos de calquera natureza superiores ao 75% do salario mínimo interprofesional vixente no momento da solicitude.
Para os efectos do sinalado no artigo 5º.1 n), alínea décima, terán a consideración de retornados/as aqueles emigrantes que cumpran coa condición de que non transcorresen máis de dous anos entre a data do retorno e a data da alta no correspondente réxime da Seguridade Social.
Sexta.-A concesión das axudas e subvencións previstas nesta orde estará suxeita á existencia de crédito orzamentario.
O pagamento das axudas e subvencións reguladas nesta orde financiaranse con cargo aos créditos das aplicacións orzamentarias que, mediante disposición complementaria, se determinen anualmente, logo da aprobación dos orzamentos xerais da comunidade autónoma para o exercicio correspondente.
Sétima.-No exercicio 2006 as axudas recollidas nesta orde, entre outras, financiaranse con cargo ás aplicacións orzamentarias 16.02.241A.470.0 código de proxecto 2002 14437 cun crédito de 517.500 euros, 16.02.241A.770.0 cun crédito de 290.059 euros, 16.02.241A.470.2 código de proxecto 2002 14439 cun crédito de 4.142.692 euros, 16.02.241A.470.3 código de proxecto 2002 14823 cun crédito de 6.300.000 euros, 16.02.241A.470.4 código de proxecto 2005 00358 cun crédito de 3.000.000 euros, 16.02.241A.470.4 código de proxecto 2005 00361 cun crédito de 10.000.000 euros, 16.02.241A.470.4 código de proxecto 2005 00362 cun crédito de 5.000.000 euros, 16.02.241A.470.5 código de proxecto 2006 00376 cun crédito de 2.500.000 euros, 16.02.241B.470.0 código de proxecto 2002 14108 cun crédito de 337.374 euros, 16.02.241B.470.0 código
de proxecto 2002 14109 cun crédito de 750.383 euros, 16.02.241B.470.2 código de proxecto 2004 00340 cun crédito de 1.066.065 euros. Estas contías están recollidas na Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, e constitúen o importe global das aplicacións para o financiamento desta orde, da orde pola que se establecen as bases reguladoras dos programas de incentivos á contratación por conta allea como medida para favorecer a inserción dos mozos e mozas menores de 30 anos cofinanciados polo Fondo Social Europeo, e se procede á súa convocatoria para o ano 2006, da orde pola que se establecen as bases reguladoras do programa para a promoción do emprego autónomo cofinanciado polo Fondo Social Europeo e se procede á súa convocatoria para o ano 2006, da orde pola que se establecen as bases reguladoras do réxime de axudas e subvencións ás empresas cualificadas como iniciativas locais de emprego (ILE) ou como iniciativas de emprego
rural (IER) cofinanciadas polo Fondo Social Europeo, e se procede á súa convocatoria para o ano 2006, e das demais ordes que establezan as bases das medidas de promoción do emprego, incentivos á contratación por conta allea e actuacións de apoio a emprendedores, autoemprego e economía social, incluídas nos programas orzamentarios 241A e 241B.
Así mesmo, os ditos créditos poderán ser obxecto de modificacións como consecuencia da asignación ou da redistribución de fondos para o financiamento dos programas de fomento do emprego, coas limitacións que estableza a Conferencia Sectorial de Asuntos Laborais ou as disposicións aplicables ás axudas cofinanciadas polos Fondos Europeos.
Disposición transitoria
Os expedientes de subvención que se atopasen en tramitación unha vez finalizado o exercicio económico 2005 resolveranse con cargo aos créditos orzamentarios destinados para o dito fin para o ano 2006, en función da normativa que lles era de aplicación no momento de presentación da solicitude, sempre que se cumpran os seguintes requisitos:
a) Que se acredite o motivo que impediu resolver en prazo.
b) Que o expediente non fora resolto de forma expresa e non fora impugnado o efecto do silencio.
c) Que o solicitante non manifeste expresamente a súa vontade de desistencia da solicitude presentada.
Disposicións derradeiras
Primeira.-Facúltase o director xeral de Promoción do Emprego para que dite, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 24 de marzo de 2006.
Ricardo Jacinto Varela Sánchez
Conselleiro de Traballo